L’Espai Jove de Catarroja, un centre capdavanter per a les persones joves
14 des. 2023

Catarroja, 14 de diciembre de 2023. L'Espai Jove' de Catarroja estarà a ple funcionament abans de finalitzar aquest 2023. Així, divendres que ve 15 de desembre s'ha preparat una jornada de portes obertes per a tot el públic per a donar a conéixer aquesta infraestructura municipal, que ja està totalment operativa i condicionada amb els equips informàtics i mobiliari.

D'aquesta manera, les i els joves de Catarroja podran gaudir a partir de les 17 hores de la vesprada d'una jornada molt especial, en què podran descobrir totes les prestacions que ofereix l'Espai Jove i gaudir de diferents activitats, tallers, jocs i una gran quantitat de sorpreses.

"Amb aquesta dotació pública, la inversió de la qual ha superat el milió d'euros, es dona resposta per part de l'Ajuntament a una reivindicació històrica del col·lectiu jove de la nostra ciutat", explica Lorena Silvent, alcaldessa de Catarroja, que incideix a més en el fet que "l'Espai Jove serà un centre de referència a la comarca pel nivell de la infraestructura, dels recursos i els serveis que presta".

Aquest centre municipal està situat en un enclavament estratègic, en l'avinguda Diputació de la ciutat, molt pròxim a altres dotacions culturals rellevants com el Teatre Auditori de Catarroja (TAC) i el Museu Antonia Mir.

Es tracta d'un edifici polivalent, que compta amb prop de 700 metres quadrats, i amb el qual des de l'Ajuntament es busca donar resposta a les inquietuds lúdiques, creatives i d'informació de les persones joves, ja que a més dels serveis amb els quals compta, oferirà de manera estable una programació d'oci de qualitat i periòdica.

L'Espai Jove inclou a més el Centre d'Informació Juvenil i disposa d'unes modernes instal·lacions, amb sala d'ordinadors, sala polivalent amb connexió wifi, aules que es poden compartimentar amb pantalles per a activitats i formació, així com una zona d'exposicions, una zona de cotreball, i fins i tot cuina i office, sala de relaxament amb sofà, zona de jocs de taula i mobiliari exterior per a la terrassa.

Al costat de totes aquestes àrees, també trobem 'El Taller', una zona multiús dotada amb equipament audiovisual, sistema de so i il·luminació. Cal assenyalar que el material i la decoració ha estat fruit d'un procés participatiu, entre les persones usuàries del centre i de diferents centres educatius de la ciutat.